I vuggestuer og børnehaver plejer december at være lig med æbleskiver og julesange i massevis for både børn, forældre og bedsteforældre. Men sådan er det ikke i år, for på grund af corona har daginstitutionerne været nødsaget til at aflyse de klassiske julearrangementer. I stedet må der tænkes kreativt, og det har Kirsten Michaelsen, der er efterlønner i Gedsted, gjort. Hun har valgt at opfordre byens børn til at finde pinde i skoven og lave dem om til pindenisser, som kan sættes i skovbunden. -	Alle de arrangementer, der er i forbindelse med julen, er aflyst for børn og forældre, og derfor synes jeg, at det kunne være fint, hvis de kan gå en tur i skoven og nyde de nisser, som børnene har lavet, siger hun. - Vi har brug for noget positivt I den lokale børnehave og vuggestue, Børnehuset Sangfuglen, har børnene været i gang med at male pindenisser, som er blevet gemt rundt omkring langs skovstien i Gedsted. Onsdag har børnene været på tur i skoven for at finde nisserne. -	Det er noget af det, vi har brug for lige nu. Vi har brug for noget, der er positivt, og som holder os sammen på en eller anden måde, og der synes jeg, at den her idé, som Kirsten har fået, den er super god, siger Pia Johansen, der er leder i Børnehuset Sangfuglen. Planen er, at børnene efterfølgende skal tage på tur med deres forældre og bedsteforældre og vise pindenisserne i skoven. På den måde kan forældre og bedsteforældre også inddrages i julehyggen, selvom der ikke er julearrangementer i år. -	December adskiller sig i år, for vi laver ingen arrangementer, hvor forældrene kan deltage. Det er ellers noget af det, vi sætter meget pris på, det her med at være sammen med forældrene. Vi plejer at juleklippe, julehygge, have fællesspisning og danse om juletræet, og det kan vi desværre ikke i år. Så det her er en lille ting, der kan gøre, at vi stadig er sammen, men hver for sig, siger Pia Johansen fra Børnehuset Sangfuglen. Alle børn og barnlige sjæle fra Gedsted og omegn er velkomne til at komme forbi med en pindenisse og sætte den i skovbunden. Den 21. december kommer naturvejleder Karin Winther forbi skoven, og så skal den sjoveste nisse kåres. -	Der er god opbakning fra byen, og jeg håber, at der kommer endnu flere børn herned med deres nisser, for det er rigtig hyggeligt at gå her i skoven, siger Kirsten Michaelsen fra Gedsted.

Referat:
I Gedsted har en tidligere dagplejer fået en god idé, som sikrer julehyggen for byens familier. Det er der særligt behov for i denne tid, hvor de fleste julearrangementer er aflyst.